# Xavier Basiana i Vers

Xavier Basiana i Vers (Manresa i Manresa, 1955) és un arquitecte i fotògraf català. Establert al barri de la Sagrera de Barcelona, on ha liderat la recuperació de la Nau Ivanow i de la Nau Bostik, antigues fàbriques que ha reconvertit en centres de creació contemporània.

## Biografia

Nascut a Manresa, és un apassionat de la Sagrera, on viu des dels 17 anys, i en fa més de vint que està vinculat al moviment associatiu del barri. Ha estat implicat en una gran diversitat de tasques, tant a títol personal com relacionades amb l'Associació de Veïns, i en àmbits molt diversos. El desembre de 1997 va adquirir una fàbrica antiga a la Sagrera que ha restaurat per convertir-la en centre cultural: la Nau Ivanow. Actualment desenvolupa la seva activitat professional des de L'Espai30 (Nau Ivanow). L'arquitectura de Xavier Basiana força sovint ha tingut relació amb el barri. El projecte més rellevant, però, és el que té a veure amb la urbanització del sector de la Sagrera. Amb altres col·laboradors ha escrit i editat llibres sobre la història i l'urbanisme del Districte de Sant Andreu.

## Obra
### Fotografia

Les seves fotografies documenten els processos de transformació urbana i arquitectònica de Barcelona al tombant del segle xxi. Cal situar-les en la tradició de les diverses representacions fotogràfiques de la ciutat des de l'època de l'Exposició Universal del 1888 fins al Fòrum Universal de les Cultures del 2004. En col·laboració amb el fotògraf Jaume Orpinell, les seves imatges mostren el repte que la nova economia global planteja al patrimoni històric industrial de Barcelona. Algunes de les seves fotografies formen part de la col·lecció permanent del MACBA.

### Arquitectura

Com a arquitecte, ha ideat diversos projectes de la Barcelona dels noranta, com el projecte del Museu Olímpic de Barcelona. D'altra banda, ha impulsat exposicions d'arquitectura, com ara Construint la ciutat, Plans i projectes i Ciutat i fàbrica. Un recorregut pel patrimoni industrial de Barcelona.
Ha col·laborat en diversos llibres i ha editat 1984-1994 Barcelona transfer. Sant Andreu – La Sagrera. Planificación urbana = urban development = planificació urbana (1995), La Sagrera, del Rec Comtal al TGV (1997) i 1995–2011 Barcelona transfer. Sant Andreu – la Sagrera. De terra erma a porta d'entrada d'Europa (2011). Amb Jaume Orpinell i Martí Checa Artasú també ha publicat el llibre Barcelona, ciutat de fàbriques (2000).

## Premis i reconeixements

Va ser guardonat amb la Medalla d'Honor de Barcelona el 2009.

## Referències

* ↑ Xavier Basiana: "He ido por delante del Ayuntamiento en varias ocasiones", La Vanguardia
* ↑ «L'antic recinte industrial de la Nau Bostik es transforma en espai cultural». Arxivat de l'original el 24 de juny 2018. [Consulta: 24 juny 2018].
* ↑ L'Espai30 [Consulta: 1 maig 2021].
* ↑ «Directori d'autors locals del districte de Sant Andreu». Web. Biblioteca Pública Ignasi Iglésias, 2013. [Consulta: 30 maig 2013].
* ↑ Els fotògrafs Xavier Basiana i Jaume Orpinell [Consulta: 1 maig 2021].
* ↑ Basiana Vers; Xavier Basiana,Martí Checa Artasu,Jaume Orpinell. Barcelona, ciutat de fàbriques. BPR Publishers, 1 gener 2000. ISBN 978-84-922646-4-3 [Consulta: 5 abril 2012].
* ↑ El fotògraf i arquitecte sagrerenc Xavier Basiana i Vers ha estat guardonat amb la Medalla d'Honor de la Ciutat de Barcelona 2009

## Vegeu també

* Barcelona, ciutat de fàbriques